钦定古今图书集成/方舆汇编/职方典/第1518卷 > 《通志》
## 钦定古今图书集成/方舆汇编/职方典/第1518卷 > 《通志》

白猡猡

男衣两截衣，裹头跣足，妇人耳带铜环，被衣如袈裟，以革带系腰。丧无棺䌸，以火麻裹毡，舁于竹椅前导。七人环甲胄，执枪弩四方射，名“禁恶止杀” ，焚之于山。既焚，鸣金执旗招其魂。以竹签裹絮少许，置小篾笼，悬生者床间。祭以丑月，念三日，插山榛三百枝于门，列篾笼地上。割烧豚，每笼各献少许，侑以酒食，诵彝经，罗拜为敬。婚姻惟其种类，以牛马为聘。及期，聚众讧于女家，夺其女而归。性窳惰淫湎，信鬼畜蛊。以手量裙边，投麦于水，验其浮沉，以当占卜。在云南、澂江、临安、永昌者，渐习王化，同于编氓。其在蒙自、定边，尚称顽梗。在曲靖者，于彝为贱种。在江川、大理、姚安，皆称撒马都，大抵寡弱易治。